In nomine Domini amen. Anno Incarnationis eiusdem millesimo ducentesimo septuagesimo primo mense januarii ego Humbertus li Recouuerres de Dyuione et ego Osanna eius uxor ac ego Richous ipsorum filia renuntians ad hoc omni auoerie et etati minori notum facimus omnibus presentes litteras inspecturis quod nos prouida deliberatione non in aliquo circonuenti pro utilitate et necessitate nostra uendidimus concessimus et quittauimus in hereditatem perpetuam magistro Petro de Bellanouo fisico Dyuionensi pro se et eius heredibus mansum unum situm Dyuione in uico es Noiroz iuxta domum Johannis Chauloiche ex una parte et iuxta domum et mansum Plus Bele ex altera pretio sexaginta et quinque solidorum Uiennensium de quibus a dicto magistro Petro plenam et integram solutionem recepimus in pecunia numerata et ex ipso manso nos omnino deuestimus et dictum magistrum Petrum pro se et eius heredibus corporaliter inuestiuimus et promittimus et tenemur quilibet nostrum insolidum et pro toto sub obligatione bonorum nostrorum omnium mobilium et immobilium presentium et futurorum et per sacramentum nostrum pro nobis et nostris heredibus quos ad hoc obligamus prestitum super sancta Dei euuangelia corporale dictum mansum liberum pro recto censu Sancti Stephani Dyuionensis garantire dicto magistro Petro et eius heredibus perpetuo contra omnes et in nos pro eis littis honus suscipere ac eos inde conseruare modis omnibus indempnes si qui calumpniatores apparerent quod absit et facere et prestare quicquid in causa euictionis debet fieri et prestari et in nullo contra ire de cetero per nos uel per alios uerbo uel facto seu consensu aut in alio qualicumque. Renuntiantes in hoc facto exceptioni non habite pecunie et exceptioni deceptionis ultra dimidiam iusti pretii fori priuilegio omnibus iuribus in fauorem mulierum introductis ac omni auxilio totius iuris et facti; uolentes nos compelli ad predicta tenenda perpetuo tamquam ex re adiudicata per curiam domini ducis Burgundie cuius iurisdictioni quo ad hoc supponimus nos et nostros heredes. In quorum testimonium litteris istis sigillum dicte curie supplicauimus et obtinuimus apponi. Actum anno et mense predictis.